《读翼梅 其一》
清代·齐彦槐

开辟至今日，六千有余年。七十者百人，可见开辟前。

自从尧舜来，圣作述者贤。寥寥四千岁，载籍如山渊。

书契溯结绳，岁远不过千。此上更千岁，已逮乾坤元。

盘古非一人，九州有开先。泰西与中华，纪载略傲焉。

皇极经世书，凿空以言天。曰元会运世，人皆信其然。

岂有数万载，渺无一事传。荒荒复冥冥，如梦如霾烟。

惟有开辟初，天地相絪缊。凝之以为岳，融之以为川。

人兽之胚胎，草木之根原。不知几何时，孕毓而陶甄。

若自开辟后，断无万可言。吾受子江子，诵述成兹篇。

作者简介：（1774—1841）安徽婺源人，字梦树，号梅麓。嘉庆十四年进士，选金匮知县，上海运漕粮议，以知府候补。旋丁母忧，乃不再出仕。曾制浑天仪、中星仪，及龙尾、恒升二车，有益于农田水利。工书法与诗，尤长骈体律赋。有《天球浅说》、《海运南漕丛议》、《梅麓诗文集》等。